פיגועי 11 בספטמבר

| חלק מטרור בארצות הברית |
| --- | --- |
מלמעלה למטה: מרכז הסחר העולמי בוער, חלקו ההרוס של הפנטגון, התנגשות טיסה 175 במגדלי התאומים, כבאי קורא לעזרה בגראונד זירו, חשיפת המנוע של טיסת יונייטד 93, טיסה 77 מתרסקת אל תוך הפנטגון
מלמעלה למטה: מרכז הסחר העולמי בוער, חלקו ההרוס של הפנטגון, התנגשות טיסה 175 במגדלי התאומים, כבאי קורא לעזרה בגראונד זירו, חשיפת המנוע של טיסת יונייטד 93, טיסה 77 מתרסקת אל תוך הפנטגון
 תאריך:  11 בספטמבר 2001 נודע גם בשם שנגזר מהתאריך לעיל בתצורתו האמריקאית: 9/11 Nine Eleven
 מקום:  ברחבי מדינות ארצות הברית ארצות הברית: מנהטן, ניו יורק, מדינת ניו יורק ניו יורק  מחוז ארלינגטון, וירג'יניה וירג'יניה  סטוניקריק, פנסילבניה פנסילבניה
 מטרה:  מטרות שנפגעו: מגדלי התאומים (טיסה 11 של אמריקן איירליינס וטיסה 175 של יונייטד איירליינס)  הפנטגון (טיסה 77 של אמריקן איירליינס) מטרות שנכשלו: הבית הלבן או הקפיטול (טיסה 93 של יונייטד איירליינס; נכשל)
 סוג:  חטיפת מטוסים, סדרת פיגועי תופת והתאבדות, רצח המוני, אסלאמיזם סוני, פונדמנטליזם מוסלמי, אנטי־אמריקניזם, פשעי מלחמה, הג'יהאד הסלאפי, פשעים נגד האנושות, טרור אסלאמי
 נשק:  מטוסי נוסעים חטופים מדגמי בואינג 757 ו־767
 הרוגים:  2,977
 פצועים:  6,000–25,000
 מבצע:  אל-קאעדה אל־קאעידה אפגניסטן אפגניסטן  אל-קאעדה אל־קאעידה פקיסטן פקיסטן
 מספר מפגעים:  19
 
מגדלי התאומים בוערים בעת המתקפה. משמאל, פסל החירות
פיגועי 11 בספטמבר (הידועים גם בשם 9/11  הנגזר מהתאריך בתצורה האמריקנית ולפיכך נהגים Nine Eleven ומוכרים בתקשורת בשמות אסון התאומים או הפיגוע במגדלי התאומים) היו סדרה של פיגועי תופת והתאבדות איסלאמיסטיים מתוכננים מראש ומתוזמנים של ארגון אל-קאעידה במקביל שהתרחשו ברחבי ארצות הברית, הנחשבים לפיגועי הטרור הגדולים והקטלניים ביותר בהיסטוריה של האנושות, ולמתקפה הגדולה ביותר על אדמת אמריקה. פיגועים אלו הובילו את ארצות הברית של ממשל ג'ורג' ווקר בוש ביחד עם מדינות רבות וצבאות נוספים למלחמת אפגניסטן (2001–2021), וכן למלחמה העולמית בטרור.
בבוקר יום שלישי, 11 בספטמבר 2001, כ"ג באלול ה'תשס"א, חטפו תשעה עשר מחבלים שהשתייכו לארגון הטרור האסלאמיסטי "אל-קאעדה" ארבעה מטוסי נוסעים. החוטפים הטיסו שניים מהמטוסים, טיסה 175 של יונייטד איירליינס וטיסה 11 של אמריקן איירליינס, וריסקו אותם בכוונה במגדלי התאומים שבמרכז הסחר העולמי שבעיר ניו יורק. הפגיעה במגדל הדרומי הועברה בשידור חי לעיני מיליוני צופים ברחבי העולם, כך גם קריסתם של המגדלים, אשר קרסו בתוך פחות משעתיים. את המטוס השלישי, טיסה 77 של אמריקן איירליינס, ריסקו החוטפים אל תוך בניין הפנטגון בארלינגטון שבווירג'יניה. כוונת הטרוריסטים הייתה לרסק את המטוס הרביעי, טיסה 93 של יונייטד איירליינס, אל תוך הבית הלבן או בניין הקפיטול בוושינגטון, אך המטוס התרסק לבסוף בשדה פתוח ליד שנקסוויל, פנסילבניה, לאחר שנוסעי המטוס היו מודעים למאורע ואז פרץ מאבק בינם לבין החוטפים. 2,977 אזרחים, נוסעים וצוות של ארבעת המטוסים, נספו בהתקפות אלו, ויותר מ-6,000 נפצעו. נהרגו גם 19 הטרוריסטים שחטפו את ארבעת המטוסים.
ארצות הברית הטילה מיד את האחריות לפיגועים על ארגון אל-קאעידה, אך רק בשנת 2004 קיבל מנהיג הארגון, אוסאמה בן לאדן, אחריות על ביצוע הפיגועים, לאחר שלוש שנים של הכחשה. בין הסיבות לפיגועים מנה בן לאדן את תמיכת ארצות הברית בישראל, נוכחות הצבא האמריקאי בערב הסעודית, המעורבות האמריקאית במלחמת המפרץ והסנקציות נגד עיראק. תגובת ארצות הברית לפיגועי 11 בספטמבר הייתה פתיחת המלחמה בטרור ופלישה לאפגניסטן במטרה להפיל את שלטון הטליבאן, פטרונו של אל-קאעידה. בעקבות הפיגועים השתנה היחס העולמי לטרור, ומדינות רבות חוקקו חוקים חדשים למלחמה בטרור, וכמו כן הרחיבו את סמכויותיהם, היקפם וציודם של כוחות אכיפת החוק. לאחר שנים של מצוד בן לאדן אותר ונהרג במתחם מגוריו שבפקיסטן, במאי 2011.
הריסת מגדלי התאומים הובילה לפגיעה עמוקה בכלכלת מנהטן, בד בבד עם השפעה משמעותית על השווקים העולמיים. ניקוי אזור מרכז הסחר העולמי מההרס הרב הושלם רק במאי 2002. הפנטגון שופץ בתוך כשנה. באתרי הפיגועים בניו-יורק, בפנטגון ובפנסילבניה הוקמו אתרי זיכרון. בגראונד זירו הוקם מגדל החירות, שגובהו 1,776 רגל (541 מטר), כשנת הכרזת העצמאות של ארצות הברית.